b'\n_START_ARTICLE_\nSirmione\n_START_SECTION_\nPovijest\n_START_PARAGRAPH_\nPrvi tragovi ljudske prisutnosti na podru\xc4\x8dju Sirmione datiraju iz 6. - 5. tisu\xc4\x87lje\xc4\x87a pr. Kr.. Tragovi naselja sojenica koje je postojalo u 3. i 2. tisu\xc4\x87lje\xc4\x87u prije Krista prona\xc4\x91eni su pored grada._NEWLINE_Po\xc4\x8dev\xc5\xa1i ve\xc4\x87 tamo oko 1. st. pr. Kr., podru\xc4\x8dje jezera Garda, uklju\xc4\x8duju\xc4\x87i i dio gdje je dana\xc5\xa1nji Sirmione, postalo je omiljeno ladanjsko mjesto za bogate obitelji iz Verone, tada najve\xc4\x87eg rimskog grada u sjeveroisto\xc4\x8dnoj Italiji. Rimski pjesnik Gaj Valerije Katul nahvalio je ljepote grada i opjevao svoju vilu na obalama Lago di Garda._NEWLINE_Pod kraj Rimskog Carstva (4. - 5. st.) Sirmione postaje utvrda za obranu ju\xc5\xbenih obala jezera. Naselje Sirmione postojalo i nakon provale Langobarda u sjevernu Italiju. Pred kraj Langobardskog kraljevstva, grad je bio glavni sudbeni centar koji je bio podlo\xc5\xbean jedino kralju. Ansa, \xc5\xbeena posljednjeg kralja Langobarda Deziderija, osniva samostan i crkvu u gradu._NEWLINE_Oko 1000. godine Sirmione je vjerojatno bio slobodna gradska komuna, poput ostalih sjeverno talijanskih gradova. Ali je po\xc4\x8detkom 13. stolje\xc4\x87a potpao pod vlast veronskih feudalaca iz obitelji Scaliger. Jedan od veronskih du\xc5\xbedeva iz te obitelji Mastino I. della Scala vjerojatno je bio utemeljitelj Zamka Sirmione. U istom razdoblju Sirmione je postao uto\xc4\x8di\xc5\xa1te brojnih patarena (vjerski heretici). Vojni zna\xc4\x8daj Sirmionea trajao je sve do 16. stolje\xc4\x87a, ali je unato\xc4\x8d gubitku strate\xc5\xa1kog zna\xc4\x8denja utvrde, posada ostala sve do 19. stolje\xc4\x87a._NEWLINE_Sirmione je bio posjed Mleta\xc4\x8dke Republike od 1405. do 1797., kada je potpao pod austrijsku marionetsku dr\xc5\xbeavu pod nazivom Lombardsko-venetsko Kraljevstvo. nakon toga je 1860. godine u\xc5\xa1ao u sastav Kraljevine Italije.'